b'\n_START_ARTICLE_\nLiam Kirk\n_START_SECTION_\nSeuraura\n_START_PARAGRAPH_\nKirk on luonut juniori-uransa Sheffieldiss\xc3\xa4. H\xc3\xa4n toimi kaudella 2014\xe2\x80\x932015 Sheffield Rapiersin C-nuorten kapteenina. Kaudella 2015\xe2\x80\x932016 Kirk voitti koko Englannin B-nuorten sarjan piste- ja maalip\xc3\xb6rssin tehoilla 60+38=98. H\xc3\xa4n voitti kauden p\xc3\xa4\xc3\xa4tteeksi sarjan mestaruuden. Kirk debytoi samalla kaudella vain 15-vuotiaana miesten peleiss\xc3\xa4. H\xc3\xa4n pelasi Iso-Britannian toiseksi korkeimmalla sarjatasolla EPIHL-liigan Sheffield Steeldogsissa 15 runkosarja- ja kaksi playoff-ottelua sek\xc3\xa4 sarjatasoa alempana NIHL-liigan Sheffield Spartansissa seitsem\xc3\xa4n runkosarjaottelua._NEWLINE_Maaliskuussa 2016 Kirk teki kolmivuotisen oppisopimuksen Sheffield Steelersin EIHL-joukkueen kanssa. H\xc3\xa4n pelasi joukkueessa kaudella 2016\xe2\x80\x932017 19 runkosarja- ja kahdeksan Challenge Cupin ottelua tehden kaksi maalia. Kirk pelasi my\xc3\xb6s yhden ottelun Mestarien liigassa, jossa h\xc3\xa4n teki miesten p\xc3\xa4\xc3\xa4sarjadebyyttins\xc3\xa4 vain 16-vuotiaana liigan avauskierroksella 20. elokuuta 2016 vieraissa it\xc3\xa4valtalaista EC Salzburgia vastaan. Ensimm\xc3\xa4isen miesten p\xc3\xa4\xc3\xa4sarjamaalinsa Kirk teki Challenge Cupissa 29. lokakuuta 2016 Coventry Blazea vastaan. Suurimman osan kaudestaan h\xc3\xa4n pelasi lainalla EPIHL-liigan Sheffield Steeldogsissa, jonka toiseksi paras pistemies Kirk oli Arnoldas Bosasin j\xc3\xa4lkeen tehoilla 20+25=45._NEWLINE_Kauden 2017\xe2\x80\x932018 Kirk pelasi kokonaan Sheffield Steelersin EIHL-joukkueessa, jossa h\xc3\xa4n teki 52 runkosarjaottelussa tehot 9+7=16 ja yhdeks\xc3\xa4ss\xc3\xa4 Challenge Cupin ottelussa yhden sy\xc3\xb6tt\xc3\xb6pisteen. Kirk edusti joukkuetta kauden aikana my\xc3\xb6s Continental Cupissa._NEWLINE_Arizona Coyotes varasi Kirkin seitsem\xc3\xa4nnell\xc3\xa4 kierroksella 189. pelaajana NHL:n varaustilaisuudessa 2018. H\xc3\xa4nest\xc3\xa4 tuli kaikkien aikojen ensimm\xc3\xa4inen Englannissa varaushetkell\xc3\xa4 pelannut pelaaja. Kirkia aiemmin Iso-Britanniassa kiekko-oppinsa saaneista pelaajista on varattu vain skotlantilaiset Tony Hand ja Colin Shields, joista ensimm\xc3\xa4isen\xc3\xa4 mainittu pelasi varaushetkell\xc3\xa4 kotimaassaan. Samana kes\xc3\xa4n\xc3\xa4 h\xc3\xa4net varasi my\xc3\xb6s OHL-joukkue Peterborough Petes koko CHL:n varaustilaisuuden yhdeks\xc3\xa4nten\xc3\xa4 pelaajana. Kirk siirtyi joukkueeseen kaudeksi 2018\xe2\x80\x932019.\n_START_SECTION_\nMaajoukkueura\n_START_PARAGRAPH_\nKirk edusti Iso-Britanniaa IA-divisioonan MM-kilpailuissa vuonna 2018, jolloin h\xc3\xa4n voitti kultaa ja oli nostamassa joukkuetta 25 vuoden tauon j\xc3\xa4lkeen MM-kilpailujen p\xc3\xa4\xc3\xa4sarjatasolle. Kirk pelasi my\xc3\xb6s IB-divisioonan MM-kilpailuissa vuonna 2017 sek\xc3\xa4 IIA-divisioonan MM-kilpailuissa vuonna 2018, jolloin h\xc3\xa4n voitti pronssia. Kirk voitti tehoilla 7+7=14 koko turnauksen piste- ja maalip\xc3\xb6rssin sek\xc3\xa4 jakoi sy\xc3\xb6tt\xc3\xb6p\xc3\xb6rssin voiton Viron Andre Linden ja Etel\xc3\xa4-Korean Park Min-kyun kanssa. H\xc3\xa4net valittiin koko turnauksen parhaaksi hy\xc3\xb6kk\xc3\xa4\xc3\xa4j\xc3\xa4ksi. Kirkilla oli my\xc3\xb6s turnauksen paras aloitusprosentti (71,43%)._NEWLINE_Kirk pelasi my\xc3\xb6s alle 18-vuotiaiden IIA-divisioonan MM-kilpailuissa vuosina 2016, 2017 ja 2018, joista kahdessa j\xc3\xa4lkimm\xc3\xa4isess\xc3\xa4 turnauksessa h\xc3\xa4n toimi Iso-Britannian kapteenina. Kirk sijoittui koko vuoden 2017 turnauksen piste- ja maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain Romanian Andrei Vasille. H\xc3\xa4nell\xc3\xa4 oli my\xc3\xb6s turnauksen paras aloitusprosentti (62,75%). Vuoden 2018 turnaus p\xc3\xa4\xc3\xa4ttyi kultaan ja sarjanousuun IB-divisioonaan.\n_START_SECTION_\nMuuta\n_START_PARAGRAPH_\nKirkin isoveli Jonathan pelaa puolustajana NIHL-joukkue Hull Piratesissa.'